CELEX: 32022D0785
Language: da
Date: 2022-05-17 00:00:00
Title: Kommissionens afgørelse (EU) 2022/785 af 17. maj 2022 om godkendelse af den reviderede netpræstationsplan for den tredje referenceperiode for det fælles europæiske luftrums præstationsordning (2020-2024) (meddelt under nummer C(2022) 3022) (Kun den engelske udgave er autentisk)

19.5.2022   
               
               
                  DA
               
               
                  Den Europæiske Unions Tidende
               
               
                  L 140/12
               
            
         KOMMISSIONENS AFGØRELSE (EU) 2022/785
         af 17. maj 2022
         om godkendelse af den reviderede netpræstationsplan for den tredje referenceperiode for det fælles europæiske luftrums præstationsordning (2020-2024)
         
            
               (meddelt under nummer C(2022) 3022)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Kommissionens gennemførelsesforordning (EU) 2019/317 af 11. februar 2019 om oprettelse af en præstations- og afgiftsordning for det fælles europæiske luftrum og om ophævelse af gennemførelsesforordning (EU) nr. 390/2013 og (EU) nr. 391/2013 (1), særlig artikel 19, stk. 3, og
         ud fra følgende betragtninger:
         
                     (1)
                  
                  
                     I henhold til artikel 10, stk. 5, i gennemførelsesforordning (EU) 2019/317 skal netforvalteren udarbejde netpræstationsplanen, som i overensstemmelse med artikel 19, stk. 2, i samme gennemførelsesforordning skal vurderes af Kommissionen.
                  
               
                     (2)
                  
                  
                     Netforvalteren forelagde oprindeligt Kommissionen et udkast til netpræstationsplan for den tredje referenceperiode (»RP3«) den 1. oktober 2019. På grund af de ændrede omstændigheder som følge af udbruddet af covid-19-pandemien, som indtraf efter forelæggelsen af udkastet til netpræstationsplan, afsluttede Kommissionen ikke vurderingen af nævnte plan. I henhold til de ekstraordinære foranstaltninger for RP3, som Kommissionen vedtog som reaktion på covid-19-pandemien, jf. Kommissionens gennemførelsesforordning (EU) 2020/1627 (2), skal netforvalteren senest den 1. oktober 2021 udarbejde et revideret udkast til netpræstationsplan for RP3 og forelægge det for Kommissionen.
                  
               
                     (3)
                  
                  
                     I overensstemmelse med artikel 19, stk. 1, i gennemførelsesforordning (EU) 2019/317 og artikel 3, stk. 5, i gennemførelsesforordning (EU) 2020/1627 har netforvalteren udarbejdet et revideret udkast til netpræstationsplan for RP3 (3), som er blevet godkendt af netadministrationsorganet, der er nedsat ved Kommissionens gennemførelsesforordning (EU) 2019/123 (4). Netforvalteren forelagde det reviderede udkast til netpræstationsplan for Kommissionen den 30. september 2021.
                  
               
                     (4)
                  
                  
                     I henhold til artikel 19, stk. 2, i gennemførelsesforordning (EU) 2019/317 har Kommissionen bistået af præstationsvurderingsorganet vurderet det reviderede udkast til netpræstationsplan ud fra kriterierne i bilag V til nævnte forordning. Denne vurdering har vist, at det reviderede udkast til netpræstationsplan opfylder disse kriterier.
                  
               
                     (5)
                  
                  
                     Kommissionen bør derfor godkende den endelige udgave af den reviderede netpræstationsplan for RP3, som er udarbejdet af netforvalteren og forelagt for Kommissionen den 30. september 2021 —
                  
               VEDTAGET DENNE AFGØRELSE:
         
            Artikel 1
            Den reviderede netpræstationsplan for den tredje referenceperiode for det fælles europæiske luftrums præstationsordning (2020-2024), forelagt af netforvalteren den 30. september 2021, godkendes.
         
         
            Artikel 2
            Denne afgørelse er rettet til Eurocontrol som netforvalter (5).
         
         
            Udfærdiget i Bruxelles, den 17. maj 2022.
            
               
                  På Kommissionens vegne
               
               Adina VĂLEAN
               
                  Medlem af Kommissionen
               
            
         
         
            (1)  EUT L 56 af 25.2.2019, s. 1.
         
            (2)  Kommissionens gennemførelsesforordning (EU) 2020/1627 af 3. november 2020 om ekstraordinære foranstaltninger for det fælles europæiske luftrums præstations- og afgiftsordnings tredje referenceperiode (2020-2024) på grund af covid-19-pandemien (EUT L 366 af 4.11.2020, s. 7).
         
            (3)  Netforvalterens reviderede netpræstationsplan for præstationsordningens tredje referenceperiode 2020-2024, offentliggjort på webstedet for EU's fælles luftrum (https://webgate.ec.europa.eu/eusinglesky/node_en).
         
            (4)  Kommissionens gennemførelsesforordning (EU) 2019/123 af 24. januar 2019 om detaljerede bestemmelser for gennemførelsen af netfunktioner for lufttrafikstyring (ATM) og om ophævelse af Kommissionens forordning (EU) nr. 677/2011 (EUT L 28 af 31.1.2019, s. 1).
         
            (5)  Kommissionens afgørelse C(2019) 3228 af 6. maj 2019.